”Åndssvagt” og ”useriøst”!

Joachim B. Olsen (LA) leverer nu en barsk kritik af formand for fagforbundet 3F, Per Christensen, som i et interview med Avisen.dk lørdag kritiserede blå bloks politik.

Det skete blandt andet med følgende eksempel:

- Om ikke ret lang tid - nærmere bestemt i oktober - vil en enlig mor på kontanthjælp kunne stå på gaden. Smidt ud af sin lejlighed, fordi hun ikke har råd til at bo der med sine to børn på grund af kontanthjælpsloftet.

- Når hun så står der, kan hun se en Porsche køre forbi, som er blevet 400.000 kroner billigere, fordi afgiften på luksusbiler er blevet lettet under denne her regering, sagde Per Christensen.

3F-formanden, der i disse dage spiller en central rolle på 3F’s kongres i Aalborg, mener, at det viser, at Danmark bliver trukket skævt. Men det er eksemplet, den er gal med, mener Joachim B. Olsen.

- Det er useriøst at blande registreringsafgiften ind i kontanthjælpsloftet, mener LA-skatteordføreren.

Han siger, at det beløb, som registreringsafgiften bidrager med til de offentlige kasser – efter man satte den ned – er stigende og højere end forventet. Det viser ifølge Joachim B. Olsen en meget stor grad af såkaldt selvfinansiering af sænkelsen, og afgiften bidrager derfor til omfordeling i samfundet.

"Verdens højeste kontanthjælp"

Og i forhold til kontanthjælpsloftet siger LA-profilen, at der med de nye regler nu bliver større forskel på den enlige mors 3F-mindsteløn, og det hun ellers kan få i samlede offentlige ydelser.

- Og sådan mener jeg, at det skal være. Specielt fordi, at denne enlige mor efter kontanthjælpsloftet stadig vil være på verdens højeste kontanthjælp, også når man korrigerer for de højere priser i Danmark, siger Joachim B. Olsen.

Men er det fair for den enlige mor, at hun ryger på gaden som konsekvens af kontanthjælpsloftet, mens de her biler bliver billigere?

- Det er et helt åndssvagt eksempel at stille op. Der er kommet flere penge i statskassen fra registreringsafgiften end forventet. Det øger 3F’ernes velfærd, når de får råd til at købe en bil, der er billigere og mere sikker, end de biler, de har råd til at købe nu.

Men det øger ikke den enlige mor på kontanthjælps velfærd, at dyre biler bliver billigere?

- Nej vi sænker kontanthjælpen sådan, at der er en forskel på kontanthjælpen og mindstelønnen. Men den enlige mor vil stadig have verdens højeste kontanthjælp.

Avisen.dk kan søndag fortælle, at flere eksperter vurderer, at fattige børnefamilier kan blive presset ud af de store byer og tvunget til at søge mod landkommunernes billigere boliger, når regeringens kontanthjælpsloft og 225-timersregel træder i kraft 1. oktober.

Per Christensen svarer på Joachim B. Olsens kritik i en skriftlig kommentar til Avisen.dk;

- Magen til politikerarrogance skal man lede længe efter. Joachim B. Olsen ignorerer eksperter, der vurderer, at fattige med regeringens kontanthjælpsloft presses ud af store byer, mens det er et faktum, at luksusbiler er blevet hundredtusinder kroner billigere. Se det er, for at bruge Joachim B. Olsens egne ord, både åndssvagt og useriøst - og desuden oplyst på et skræmmende mangelfuldt grundlag.

- Joachim B. Olsen sammenligning er på linje med at hævde, at der er en sammenhæng mellem, at BNP-væksten er blevet nedjusteret med, hvad der svarer til 30 mia. kr. i 2016 og 2017, efter registreringsafgiften blev nedsat. Det hænger jo heller ikke sammen, lyder det fra 3F-formanden.

Fakta: Kontanthjælpsloftet Kontanthjælpsloftet sætter en øvre grænse for, hvor mange penge man kan få i eksempelvis boligstøtte og barselstillæg, når man er på kontanthjælp. Det træder i kraft 1. oktober samtidig med 225-timersreglen, som betyder at kontanthjælpsmodtagere kan miste hele eller dele af deres støtte, hvis de ikke har arbejdet 225-timer inden for et år. UDVID